फोंडेंः तंत्रज्ञान बदलत आसतना तंत्रज्ञानाचो वापर करून गुन्यांवकार सायबर गुन्यांव करीत आसतात. हेर देशांनी भारतांतल्या तंत्रज्ञानाक चड संद आसा. गोंय पुलिसां वतीन आयोजीत केल्ले हॅकाथॉन सर्तींक लागून खूबशा सायबर गुन्यांवांच्या तपासाक गती मेळूंक शकता. तशेंच विद्यार्थ्यांक लेगीत शिक्षण जाले उपरांत रोजगारीची मोटी संद मेळूंक शकता अशें उलोवप गोंयचे मुखेल सचीव पुनीतकुमार गोएल हांणी फर्मागुडयेर इनामां भेटवण सुवाळ्यांत केलें.
 ह्या वेळार भारताची मिसायल वुमन डॉ. टेसी थॉमस, पुलीस म्हासंसालक जसपाल सिंग, आयआयटीचे संचालक प्राचार्य बीके मिश्रा आनी गोंय अभियांत्रिकी म्हाविद्यालयाचे प्राचार्य डॉ. आरबी लोहानी हाजीर आशिल्ले.
 गोंय पुलिसांनी हॅकाथॉन सर्त आयोजीत करून विद्यार्थ्यांक नव्या तंत्रज्ञानाची निर्मिती करपाची संद उपलब्ध करून दिल्या. विद्यार्थ्यांच्या नव्या तंत्रज्ञानाक लागून सायबर गुन्यांवांच्या तपासाक गती मेळूंक शकता. ताका लागून तंत्रज्ञानाचो वापर करपा खातीर हॅकाथॉन सर्त म्हत्वाची थारूंक शकता अशें पुनीत कुमार गोएल हांणी सांगलें.
 ह्या वेळार उलयतना डॉ. टेसी थॉमस हांणी विज्ञान आनी तंत्रज्ञानानाचेर संवसाराची चक्रां घुंवत आसात. ताका लागून तंत्रज्ञानाचो वापर म्हत्वाचो थारता. नव्या विद्यार्थ्यांक नवें संशोधन करतना व्हड संघर्श करचो पडटलो. फुडारांत नव्या तंत्रज्ञानाची निर्मिती करतना तरणाटे पिळगेक प्रोत्साहीत करपाचें चड म्हत्वाचें आशिल्ल्याचें सांगलें.
 ह्या वेळार म्हासंचालक जसपाल सिंग, आयआयटीचे संचालक प्राचार्य बीके मिश्रा आनी गोवा अभियांत्रिकी म्हाविद्यालयाचे प्राचार्य डॉ आरबी लोहानी हांणी आपले विचार उक्तावन विद्यार्थ्यांचें अभिनंदन केलें.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 